Alle SWATF en Koevoete nou kommuniste | COMMUNIST PARTY OF NAMIBIA (CPN)
Posted by abc on January 25, 2014
Mnre. Attie Beukes, president van die Kommunistiese Party (CP) en Willem Beukes, komiteelid van die SWATF-Koevoet.
FOTO UERIKOHA TJIJOMBO
Voorgelê deur Republikein op Di, 2013-07-23 08:13 – Uerikoha Tjijombo
Dit is elke burger, insluitend die voormalige Suidwes-Afrikaanse soldate (SWATF) en Koevoet, se regomvir 'n party van hul keuse te stem.
Dit is die mening van die voorsitter van die komitee van voormalige Suidwes-Afrikaanse soldate, mnr. Lukas de Klerk. De Klerk het dié opmerking gemaak in reaksie op mnr. Willem Beukes, 'n komiteelid van die SWATF-Koevoetlede, se mediaverklaring Donderdag in Windhoek dat 'n totaal van sowat 21 000 SWATF- en 6 000 Koevoet-lede by die Kommunistiese Party aangesluit het.
"Ons wil hiermee alle voormalige lede van SWATF en Koevoet met hul families en vriende landwyd oor ons onmiddellike en toegewyde uitvoering van ons politieke besluit inlig," het Beukes gesê.
Hy voer aan dat die Swapo-regering vir die afgelope 23 jaar teen hulle gediskrimineer, hulle gemarginaliseer en sosioëkonomiese sanksies op hulle afgedwing het.
Beukes meen dat die Kommunistiese Party hulle verwelkom en geadviseer het hoe om hul stryd teen die Swapo-regering aan te voer.
"Ons het ons kwessie verpolitiseer sodat dit die nodige aandag sal kan geniet en die Kommunistiese Party was die enigste voertuig waarop ons kon klim," het hy gesê.
Die president van die Kommunistiese Party, mnr. Attie Beukes, wat die nuwe lede verwelkom het, het dit duidelik gemaak dat hulle nie tevrede is met die leierskap van die voormalige en die huidige presidente van Namibië, mnre. Sam Nujoma en Hifikepunye Pohamba, nie.
Hy het hom ook skerp uitgelaat oor hul weiering om die voormalige SWATF- en Koevoetlede as oorlogsveterane te erken, wat hy as 'n skending van menseregte beskou.
De Klerk meen dat die verpolitisering van die voormalige SWATF- en Koevoetlede se kwessie nie na wense is nie.
"Ons glo in onderhandelinge en samesprekinge en ons reik 'n hand van samewerking na die regering uit om ons te help om ons deel van die koek van die Suid-Afrikaanse regering te kry," meen De Klerk.
"Ons het vir die Suid-Afrikaanse regering gewerk, hoewel dit onder verpligte diensplig was en ons verplig was om teen ons eie mense te veg," het hy verder gesê. Volgens De Klerk het die sekretaris van Swapo, mnr. Nangolo Mbumba, vanuit 'n politieke oogpunt gereageer en dit behoort nie die regering se mening te wees nie.
De Klerk sê die onderhandelinge met die Suid-Afrikaanse regering vorder baie goed en lê tans op die Suid-Afrikaanse minister van verdediging se tafel. Hy sê hulle het 'n afspraak met die eerste minister, dr. Hage Geingob, gemaak en hulle wag op 'n datum om hom te sien. Dit volg nadat die minister van veteranesake, dr. Nickey Iyambo, hul versoek om hom te sien, van die hand gewys het.
Voorts het verskeie voormalige SWATF- en Koevoetlede hul mening oor die Kommunistiese Party se optrede van "witvoetjie soek" uitgespreek.
"Dit is die Kommunistiese Party se manier om meer stemme vir die komende verkiesing te verwerf," het 'n lid gesê.